Actualizare: Evenimentul rutier a fost anunțat prin apel la numărul unic de urgență 112, înregistrat în dispecerat în jurul orei 22:50, cercetările stabilind drept cauză neacordarea de prioritate. "În urma verificărilor efectuate de polițiști a rezultat faptul că, în timp ce un tânăr, în vârstă de 20 de ani, din Vânători-Neamț, se afla într-un autoturism staționat pe bulevardul Ștefan cel Mare, la plecarea de pe loc nu ar fi acordat prioritate de trecere unui vehicul, condus de un tânăr de 20 ani, din Petricani, intrând în coliziune cu acesta", conform IPJ Neamț.
În urma impactului violent au fost răniți ambii conducători auto și doi pasageri, de 19, respectiv 20 de ani, din primul autoturism, Cercetările continuă în cadrul unui dosar penal cu acuze de vătămare corporală din culpă.
Știre inițială: Un eveniment rutier soldat, din primele informații, cu mai mulți răniți, a avut loc pe 10 martie, pe strada Ștefan cel Mare din Târgu Neamț. Un autoturism care circula cu viteză s-a oprit într-un cap de pod, la ieșirea din oraș către Timișești. Din primele date în accident ar mai fi fost implicat și un alt autoturism și ar fi vorba de 4 răniți.
Vom reveni cu amănunte.
(G.S.)